रामदेव कलियुगी बोधि-वृक्ष के तले बैठ कर बाबात्व को प्राप्त हुए हैं। लेकिन तब भी उन्हें इतना तो ज़रूर मालूम होगा कि वैदिक काल में ऋषि उन्हें कहा जाता था, जिनकी अंतः-प्रेरणा और पद्य-रचनात्मकता से वैदिक ऋचाओं ने जन्म लिया। संस्कृत में ऋषि शब्द की उत्पत्ति जिस धातु से मानी गई है, उसका अर्थ है चलना, बहना, गमन करना। ऋषि का अर्थ है वह व्यक्ति, जो आध्यात्मिक ज्ञान हासिल कर सांसारिक बखेड़ों से परे हो गया हो। यानी ऋषि तो वह है, जिसे राष्ट्र तो क्या, उस संसार की सीमा भी अपनी परिधि में नहीं बांध सकती, जिसमें तीनों लोक तक शामिल हैं।